**Učebné osnovy**

|  |  |
| --- | --- |
| **Názov predmetu** | **Výtvarná výchova** |
| **Časový rozsah výučby** | 1 hodina týždenne, spolu 33 vyučovacích hodín |
| **Ročník** | šiesty |
| **Škola** (názov, adresa) | **Súkromná základná škola**  **Oravská cesta 11**  **Žilina** |
| **Stupeň vzdelania** | **ISCED 2** |
| **Názov Školského vzdelávacieho programu** | **S angličtinou objavujeme svet** |
| **Dĺžka štúdia** | **5 rokov** |
| **Forma štúdia** | **denná** |
| **Vyučovací jazyk** | **slovenský jazyk** |

**Učebné osnovy sú totožné so vzdelávacím štandardom ŠVP pre príslušný predmet.**

**CHARAKTERISTIKA PREDMETU**

Výtvarná výchova je predmet, na ktorom žiaci prostredníctvom výtvarných činností spoznávajú vyjadrovacie prostriedky vizuálnych umení (kresby, maľby, plastiky, fotografie, dizajnu, architektúry, videa a filmu). Všetky ostatné didaktické formy ako používanie učebnice, edukačných materiálov, premietanie filmov a podobne sú len doplnkovými aktivitami (v rámci motivácie alebo následných ukážok, diskusií).

Ťažiskom je práca žiakov s výtvarnými materiálmi, technikami a nástrojmi (od ceruzky až po fotoaparát a počítač). Zahŕňa tvorbu od vymyslenia nápadu (čo chcú žiaci vytvoriť), cez nachádzanie formy (ako to vyjadriť), až po realizáciu (schopnosť previesť nápad a formu v materiáli prostredníctvom výtvarnej techniky). Prostredníctvom tohto procesu sa jednak zvyšuje gramotnosť žiakov – schopnosť rozumieť vizuálnym znakom na základe vlastnej skúsenosti, jednak sú uvádzaní do znalosti rôznych foriem súčasnej vizuálnej kultúry i kultúrnej tradície. Žiaci touto formou získavajú dôležité kompetencie porozumenia reklame, filmu a videu, dizajnu, architektúre; fotografiám obrazom a objektom, ktoré ich obklopujú a vytvárajú ich „obraz sveta“.

**KOMPETENCIE**

Učebné osnovy podporujú medzi predmetové väzby. Zapájajú citovosť, afektivitu a expresivitu, ktoré sú vo vzťahu s kognitívnymi, humanitnými predmetmi a inými druhmi umenia.

Prehľad výchovných a vzdelávacích stratégií:

Základné predmetové kompetencie (spôsobilosti):

Vo výtvarnej výchove je väčšina vedomostí získavaná a zároveň overovaná prostredníctvom praktických činností žiaka a vedomosti o výtvarnom umení je podporená vizuálnymi materiálmi (DVD, knihy, časopisy).

*Formálne zručnosti*

**Žiak dokáže**

* zvládnuť základy proporčnej stavby pri kreslení postavy (výška, šírka, pomer hlavných častí)
* vybrať časť videnej skutočnosti za účelom zobrazenia – záber, rám, pohľad, charakteristický tvar
* hrať sa s jednoduchými animačnými trikmi, kamuflážou a napodobeninou (trik, kulisa, maskovanie, mimikry)
* vytvárať formálne série y jedného motívu a jednoduché variácie
* vyjadriť sa základnými technickými postupmi kreslenia, maľovania, jednoduchých grafických techník, fotografovania, priestorového vytvárania objektu, plastiky a skulptúry
* vytvoriť základný rozvrh architektonického tvaru a priestoru, jednoduchého dizajnérskeho návrhu
* tvorivo využiť vybrané médiá, vyjadrovacie prostriedky, nástroje a techniky
* vedieť komponovať a štylizovať
* vedieť spracovať charakteristické podnety z prostredia svojej obce (regiónu)
* spracovať charakteristické podnety rôznych tendencií umenia 20.storočia až po súčasnosť (op art, kinetické umenie)
* spracovávať podnety z iných predmetov (literatúra, hudba, biológia)

*Technické zručnosti*

**Žiak zvládne**

* narábanie s rôznymi nástrojmi (ceruzka, štetec, pero, fixky, uhlík, drievko,

rydlo, nožnice, šablóna, špachtľa, valček, a pod.)

* kresliť prostredníctvom linky a šrafovania, tieňovania
* technické základy usporiadania a miešania farieb na palete i obraze, vyfarbovať tvar, plochu pomocou štetcového rukopisu( šrafúra, pointilizmus, roztieranie, zapúšťanie)
* konštrukčno-technické úlohy s materiálmi (krčenie, zohýbanie, trhanie, strihanie, skladanie, vrstvenie a pod.) spájanie materiálov v koláži a asambláži (vkladanie, lepenie, viazanie, spínanie, drôtovanie a pod.)
* techniku konštrukcie vonkajšieho tvaru – balenie (paketáž), obliepanie, obväzovanie, odrôtovanie
* jednoduché techniky otláčania (frotáž, dekalk, monotypia, papierorez, sádrorez, linorez a pod.)
* základy modelovania predmetných tvarov, odtláčania do modelovacej hmoty a jednoduchého odlievania reliéfu do sadry
* techniku skladania a spájania priestorových tvarov do asambláží
* základné operácie na počítači, prácu s digitálnym fotoaparátom (inscenovanú

fotografiu, digitálnu úpravu obrazu), výrobu krátkeho videa alebo filmu, vytvoriť

varianty digitálneho obrazu pomocou operácií v počítačovom programe.

*Mentálne spôsobilosti*

**Žiak dokáže:**

* odôvodniť výber časti alebo prvkov zobrazovanej skutočnosti (čo zobraziť) alebo čo je zaujímavé – nezaujímavé, dôležité – nepodstatné
* chápať niektoré spôsoby notácie (mapa, partitúra, plán) ako výtvarný spôsob vyjadrovania skutočnosti
* vnímať a analyticky porovnávať charakter okolitej krajiny, svojej obce, svojho bydliska s inými typmi krajín a architektúr, uvedomiť si špecifiká svojho kultúrneho a fyzického prostredia
* uvedomovať si možnosti výtvarného vyjadrovania niektorých podnetov prírodovedy (premeny látok, váhy, zmeny skupenstva, magnetizmu, páky) geometrie (tvarov, povrchov, línií, bodov, obsahov), matematiky (počtu, množín, odčítania, násobenia, delenia)
* pokúšať sa o charakterizáciu seba samého, o vyjadrenie svojich typických znakov, o vlastnú ikonografiu, logo, značku, erb

*Postoje*

Hlavnou kompetenciou je tvorivý prístup – žiak je vedený k autentickému riešeniu a k formovaniu estetického a hodnotiaceho názoru. Prevažuje propozičné a konvergentné myslenie.

* otvorenosť voči experimentovaniu s farbou, hmotou, tvarom, technikou, postupom, motívom a témou
* otvorenosť voči hľadaniu analógií (tvarových, materiálových, výrazových )
* spontánne výtvarné riešenia
* náklonnosť k uvedomenému hľadaniu vlastných riešení, odklon od vyjadrovacích schém, grafických stereotypov na základe fantázie a vlastného názoru
* tolerancia voči rôznym typom vyjadrovania ,vkusu iných
* aktívny prístup ku svojmu prostrediu, citlivá reflexia, jeho poznávanie a

pretváranie

* vyjadriť a vyhodnotiť štýl ľudí, ktorých obdivuje (vzor) a porovnať ich so

svojím štýlom

* hľadať vlastné cesty sebavyjadrenia, budovať vlastný vkus a imidž
* spolupracovať pri realizácii vlastných konceptov a zosúladiť ich s ponímaním iných žiakov

Z uvedeného vyplýva, že kľúčové kompetencie sa rozvíjajú nasledovným spôsobom:

*Komunikatívne a sociálno interakčné spôsobilosti*

* tvorba vhodných a komunikatívnych verbálnych a neverbálnych vyjadrení
* využívanie ustálených významov vo výtvarnom prejave
* využívanie informačných a komunikačných prostriedkov
* používanie neverbálneho vyjadrovania ako prostriedok vytvárania vzťahov

*Interpersonálne a intrapersonálne spôsobilosti*

* pozorovanie
* experiment
* diskusia
* práca s textom i obrazom
* reprodukcia
* sebapoznávanie

*Schopnosť tvorivo riešiť problémy*

* vytváranie myšlienkových schém
* vyhľadávanie podobných a odlišných znakov
* kritické myslenie

Hlavným cieľom predmetu výtvarná výchova je, že žiaci sú prostredníctvom aktívnych činností uvádzaní do vizuálnej kultúry a komunikácie- na úrovni poznania i vlastného vyjadrovania.

Žiaci:

* spoznávajú vyjadrovacie prostriedky vizuálnych umení- výtvarného umenia, fotografie, dizajnu, architektúry, videa a filmu, rozumejú im a získavajú základnú gramotnosť v ich používaní,
* rozvíjajú si pozorovacie schopnosti, schopnosti reagovať na vizuálne podnety a výtvarne ich spracovávať,
* rozvíjajú tvorbu vlastných myšlienkových konceptov a och formálnu a technickú realizáciu,
* spoznajú a slovne pomenujú výraz, formu, námet umeleckých diel a svoj zážitok z nich výtvarne interpretujú,
* poznávajú vybrané typické diela vizuálnej kultúry, reprezentujúce smery moderného a súčasného umenia, historické slohy,
* osvojujú si primerané kultúrne postoje, názory, hodnotové kritériá, cez zážitky aktívneho vyjadrovania a vnímania umeleckých diel sú uvádzaní do poznávania hodnôt umenia a kultúry- vo vzťahu k tradícií a na úrovni aktuálneho myslenia a interpretácie.

**VZDELÁVACÍ ŠTANDARD**

|  |  |
| --- | --- |
| **Obsahový štandard** | **Výkonový štandard** |
| **Výtvarné vyjadrovacie prostriedky (3h)**  Mierka a proporčné vzťahy, operácie s mierkou zobrazovania: zmenšovanie -zväčšovanie, vzďaľovanie - približovanie.  Pozorovanie vzťahov podľa skutočnosti.  Operácie s proporciami: približný pomer častí videnej a kreslenej predlohy, farebné budovanie priestoru v obraze: blízkosť a vzdialenosť.  **Možnosti zobrazovania videného sveta (3h)**  Proporcie postavy (človek, zviera), analytické pozorovanie postavy.  Kreslenie postavy podľa videnej skutočnosti (základy geometrickej výstavby proporcií, pohybu.)  Modelovanie postavy podľa videnej skutočnosti (základy geometrickej výstavby proporcií, častí vo vzťahu k celku, pohybu)  **Podnety moderného a súčasného výtvarného umenia (3h)**  Op art: inšpirácia vybraným princípom op artovej tvorby (mihotavý efekt, ilúzia priestorovosti, svetelný a farebný kontrast, séria, mriežka.  Kinetické umenie.  Optické klamy, ilúzie a dvojznačné zobrazenia.  **Výtvarné činnosti inšpirované dejinami umenia (2h)**  Gotické umenie a architektúra (katedrála, hrad, odev), uvedenie do dobovej situácie -hra umelca gotiky.  Výtvarná interpretácia dobovej výtvarnej formy (napr. vitráž z papiera alebo rôznych materiálov- vlastný motív žiaka, alebo knižná iluminácia, návrh gotického rytierskeho brnenia, odevu a pod.)  **Škola v galérii (2h)**  Vnímanie výtvarného diela (v galérii alebo podľa reprodukcie)-reakcie rôznych zmyslových modalít, obraz pre päť zmyslov (vcítenie sa do diela na základe jeho pozorovania, priraďovanie chuti, vône, zvuku a hmatového pocitu - farbe, tvaru, povrchu, svetlosti, motívu)  Interpretácia vybraného výtvarného diela na základe synestetického vnímania  **Podnety architektúry (2h)**  Urbanizmus: nadhľad, pôdorys, plán, plán mesta (dediny), štruktúra zón, doprava a uzly, vzájomné vzťahy, vzťah ku krajine, porovnanie mesto a dedina.  Fantastické priestory, fantastické funkcie, utópia.  **Podnety fotografie (2h)**  Inscenovaná fotografia, práca s materiálmi- príprava inscenovaného prostredia (inštalácie) fotogenického terénu (napr. z papiera, plastelíny, rôznych priehľadných a polopriehľadných materiálov), využitie povrchových textúr.  Umiestnenie predmetu v inscenácii, osvetlenie, nasvietenie s farebným svetlom, fotografovanie z rôznych uhlov pohľadu- celok, detail.  **Podnety filmu a videa (1h)**  Vzťah obrazu a zvuku vo videu a filme, ozvučenie krátkej ukážky, hudba, hlas a ruchy.  **Elektronické médiá (3h)**  Digitálna úprava farieb obrazu.  Digitálna úprava svetlosti, sýtosti, kontrastu farieb, rozostrenie, zaostrenie, voľná transformácia, digitálne filtre, farebné filtre, krivky farieb.  Digitálna obrazová koláž/koláž z obrazu a písma.    **Podnety dizajnu (2 h)**  Odevný dizajn, odev, časť odevu, doplnok.  História odievania.  Odevný dizajn.  **Tradície a podnety remesiel (2 h)**  Podnety košikárstva, pletenie objektu z prútov (napr. papier, kartón, bužirka, drôt, drevo...)  Výtvarné reakcie na tradičné formy (architektúry, odevov, jedál, zvykov....)    **Synestetické podnety (2h)**  Objekt vydávajúci zvuk- hudobno- vizuálny nástroj, ozvučené povrchy (textúry:napr. vrúbkovaný papier, plech.)  Zvuková performancia s vlastnými zvukovými objektami (nástrojmi vydávajúcimi zvuky, ruchy, šumy), zvukové objekty, autorské a hudobné nástroje.  **Podnety poznávania sveta (4h)**  Podnety biológie.  Výtvarné interpretácie prírodných štruktúr (napr. makrosnímky rastlinných a živočíšnych tkanív, minerálov, pozorovanie mikroskopom, röntgenové snímky, snímky geologických vrstiev, kryštálov, tepelné snímky Zeme, kozmické snímky, pozorovaná štruktúra listov.  **Tvorba a príprava, realizácia celoškolského projektu (2h)**  Projekt podľa zvolenej ročníkovej témy. | **Žiak na konci 6.ročníka základnej školy vie/dokáže:**  Kresbou vyjadriť základné vzťahy predmetov v priestore  Vyjadriť vzťahy farieb v priestore pri zobrazovaní exteriéru krajiny.  Vyjadriť približné proporcie pri kreslení postavy.  Vyjadriť približné proporcie pri modelovaní postavy.  Rozpoznať princípy op-artu a kinetického umenia.  Nachádzať súvislosti a rozdiely medzi rôznymi umeleckými štýlmi.  Rozpoznať typické znaky gotického umenia a architektúry.  Tvorivo použiť (transformovať historický motív)  Slovne interpretovať subjektívny dojem zo zmyslového (synestetického) vnímania umeleckého diela.  Rozlíšiť prvky a funkcie častí zástavby mesta a dediny.  Vytvoriť jednoduchý plán usporiadanie urbárneho celku (mesto, dedina, osada, časť) podľa svojej predstavy.  Nafotografovať inscenovanú situáciu  Využiť poznatky o výtvarných vyjadrovacích prostriedkoch pri fotografovaní.  Pomenovať vzťah obrazu a zvuku vo videu alebo filme z hľadiska výrazu.  Vytvoriť varianty digitálneho obrazu pomocou operácií v počítačovom programe.  Vytvoriť koláže z vlastných digitálnych kresieb, fotografií, malieb alebo písma.  Navrhnúť odevy alebo doplnky podľa svojich predstáv  Tvorivo variovať tradičnú techniku.  Použiť zvukové vlastnosti materiálov a objektov.  Výtvarne reagovať na témy biológie.  Výtvarne zareagovať na témy dejepisu a zemepisu, ďalších predmetov. |

**HODNOTENIE PREDMETU**

Špecifikom výchovy prostredníctvom výtvarných činností a výtvarného vyjadrovania je, že sa v rámci jej procesu očakáva vlastný prístup žiaka k aplikácii techník, nástrojových a koordinačných zručností, ale najmä v oblasti vytvárania svojich osobných symbolických reprezentácií skutočnosti. VYV na ZŠ je predmet, ktorý sa nenapĺňa realizáciou požadovaného programu, ale v ktorých je tento program len východiskom k samostatnému výtvarnému vyjadrovaniu sa žiaka v smere aktívnej otvorenosti voči interpretáciám a vyjadrovaniu sveta a seba, orientovať žiaka k tvorivému prístupu, či v rámci seba vyjadrovania, alebo riešenia zadaných úloh.

Hodnotenie má v prvom rade funkciu pozitívne motivovať žiaka a usmerniť jeho osobnostný vývoj. Tu musí učiteľ brať ohľad na jeho schopnosti, nadanie, ambície a vkus. Pri hodnotení žiaka má prednosť porovnávanie jeho výkonu s jeho predchádzajúcimi výkonmi a s nastavenými kritériami pre porovnávanie s výkonmi iných žiakov. Až v druhom rade je teda hodnotenie porovnaním v rámci skupiny žiakov. Toto porovnanie má mať najmä výchovný charakter. Pri zohľadnení osobitosti každého žiaka poskytuje obraz o rozvrstvení škály kvality prístupu, výkonu, poznania, schopnosti zaujať stanovisko a výsledku činnosti v porovnaní medzi jednotlivými žiakmi. Nehodnotíme teda len výsledok činnosti, ale celý proces a prístup žiaka v rámci tohto procesu.

**Forma hodnotenia**

Ťažiskovou formou hodnotenia je osobný rozhovor so žiakom, v ktorom učiteľ žiakovi poskytne citlivú, veku primeranú, analyticky podloženú spätnú väzbu o rôznych aspektoch jeho činnosti, Vo vzájomnej komunikácii má žiak možnosť klásť otázky alebo zdôvodniť svoj prístup. Túto formu odporúčame príležitostne kombinovať aj so seba hodnotením žiaka.

Nevyhnutnou formou hodnotenia je aj škálovanie formou známok, porovnateľné so známkovaním, aké sa používa v iných predmetoch. Nie je nutné známkovať každú prácu a každý výkon žiaka. Je na voľbe učiteľa, ktoré úlohy bude hodnotiť, aby poskytli žiakovi i prostrediu dostatočný obraz o jeho kvalitách a vývoji. Odporúčame, aby žiak bol hodnotený z úloh v rámci rozličných metodických radov, aby bola vyváženosť výkonu žiaka, nakoľko môžu byť rozdiely vzhľadom na rôznorodosť záujmov a schopností žiakov.

**Kritériá hodnotenia**

Pri hodnotení sa rešpektuje Metodický pokyn č. 22/2011 na hodnotenie žiakov základnej školy a individuálny prístup. Učiteľ má brať ohľad na to, že výtvarný prejav súvisí s fantáziou, seba projekciou, záujmami a intímnym svetom žiaka a že toto hľadisko sa bude prejavovať aj v jeho riešení výtvarných úloh iniciovaných učiteľom. Preto sa pri hodnotení musí vyvarovať paušálnych súdov a šablónovitých kritérií, ktoré by sa mohli necitlivo dotknúť osobnostného zamerania žiaka. Uprednostňujeme osobný, diferencovaný prístup. Predložené kritériá sú orientačné, učiteľovi poskytujú štruktúru analýzy jednotlivých hľadísk uplatniteľných na činnosť žiaka v rámci VYV. Výsledok výtvarných činností nie je jediným predmetom hodnotenia, ale učiteľ zvažuje všetky nižšie vymenované kritériá. Výsledok výtvarnej činnosti je síce dôležitý, u žiaka naň vzniká obyčajne citová väzba – spokojnosť dieťaťa s vlastným výkonom, čo ho následne motivuje pre ďalšiu výtvarnú prácu a udržiava jeho záujem o seba vyjadrovanie. Je teda potrebné, aby učiteľ k nemu zaujímal stanovisko. Okrem neho treba hodnotiť, a niekedy aj uprednostniť, proces výtvarných činností, pretože práve v rámci tohto procesu dochádza k formácii osobnosti žiaka a k získavaniu kompetencií – k napĺňaniu cieľov VYV.

Kritériá hodnotenia sú vypracované v súlade s ročníkovými kompetenciami a je potrebné, aby učiteľ pri hodnotení mal tieto kompetencie a ich postupné dosahovanie na zreteli.

Učiteľ u žiaka hodnotí, primerane veku:

a/ priebeh vytvárania postojov:

- prístup k činnostiam z hľadiska tvorivosti, t. j. uplatnenie vlastných inovatívnych nápadov a vlastného zamerania pri realizácii edukačnej úlohy

- otvorenosť voči experimentovaniu, skúšanie iných, svojských riešení

- cieľavedomosť riešení

- záujem o činnosť v rámci edukačných úloh a prípravy pomôcok

- schopnosť spolupracovať

- schopnosť zaujímať stanoviská k výsledkom svojej práce a práce spolužiakov

b/ priebeh získavania zručností a spôsobilostí

- technické zručnosti – ovládanie požadovaných nástrojov, materiálov a technických operácií s nimi

- formálne zručnosti – vyjadrovanie sa prostredníctvom výtvarného jazyka

- mentálne spôsobilosti na úrovni rozvoja vnímania a prežívania

- mentálne spôsobilosti na úrovni rozvoja predstavivosti a fantázie

- mentálne spôsobilosti na úrovni myslenia

c/ priebeh získavania vedomostí

- znalosti oblastí vizuálnej kultúry a výtvarného umenia súvisiacich s preberanými edukačnými úlohami

- pochopenie výtvarného diela a schopnosť interpretovať ho

- znalosť materiálov, techník, médií a procesov ich používania

d/ schopnosť realizácie výsledného artefaktu

Orientačný opis kritérií vo vzťahu ku škále hodnotenia VYV v 5. – 9. roč. ZŠ:

**Výborný**- žiak spĺňa kritériá na vynikajúcej úrovni, je iniciatívny a tvorivý vo výtvarnom vyjadrovaní, uplatňuje vlastné nápady, je otvorený voči novým podnetom a experimentovaniu. Žiak dokáže vyjadriť veku primerané postoje v oblasti vizuálnej kultúry, ovláda zručnosti podľa požiadaviek ročníkových kompetencií na vynikajúcej úrovni, preukazuje veku primerané mentálne spôsobilosti na úrovni vnímania, prežívania, fantázie, predstavivosti, žiak dokáže veku primerane pomenúvať a interpretovať svoje zážitky a ich výsledky, žiak preukazuje vedomosti z oblasti vizuálnej kultúry primerané edukačným úlohám, žiak dokáže rešpektovať vlastný tvorivý výsledok a je tolerantný voči tvorivým prejavom, názorom a vkusu iných, žiak zrealizoval artefakt primerane svojmu veku a schopnostiam

**Chválitebný- ž**iak v podstate spĺňa kritériá 1. stupňa hodnotenia ale je menej samostatný, iniciatívny a tvorivý

**Dobrý- ž**iak realizuje edukačné úlohy primerane, chýba mu iniciatívnosť, tvorivosť, tolerancia, nerozširuje svoju flexibilnosť, neosvojuje si nové vyjadrovacie prostriedky, podlieha predsudkom a stereotypom

**Dostatočný-** žiak realizuje edukačné úlohy na nízkej úrovni, bez vlastného vkladu, s ťažkosťami aplikuje získané zručnosti a poznatky v nových oblastiach

**Nedostatočný-** žiak nespĺňa kritériá, nemá záujem o výtvarné aktivity, neguje vyučovací proces, neodporúčame používať stupeň nedostatočný pri hodnotení.

**Stupnica hodnotenia**

|  |  |
| --- | --- |
| 100% - 90% | výborný (1) |
| 89% - 75% | chválitebný (2) |
| 74% - 50% | dobrý (3) |
| 49% - 30% | dostatočný (4) |
| menej ako 29% | nedostatočný (5) |